Tjumeꞌe kuetuanꞌan na̱ ixi satsjina nunte Italia.
Ko jeꞌe na̱ ndache na̱ naa xi capitán ndatinꞌin Julio ixi tsikao xa ndo Pablo ko ikaxin ni jii ngaxinꞌin ndoꞌachjiso.
Jeꞌe xa naa xi policía ncheꞌe xra̱ ngajin xi Augusto César.
Tjumeꞌe kuixiꞌinna naa nta̱barco tsiki̱ꞌxi̱n no puerto Adramitio,
ko nta̱barco meꞌe ó satsji nta̱a̱ ti jii puerto nunte Asia.
Kaxon stekiꞌanna xi Aristarco tikinixinꞌen xa tjajna Tesalónica kondee nunte Macedonia.
Ko ndúyaxin juasona puerto tjajna Sidón.
Ko xi Julio jian juao xa ndo Pablo ko tjumeꞌe kuajon xa juachaxin ixi tsitsjeꞌe ndo ngisen chúxin ndo ntiꞌa ixi tsingijna sen ndo.
Ko tjumeꞌe sajuixinna tjajna Sidón ko juasona naa isla ndatinꞌin Chipre no ndatsjonxin kjon,
kondeexin chrinto soji.
Tjumeꞌe kuatsingataonna ndachaon ko juasona tjenka tjajna Cilicia ko Panfilia ko tjumeꞌe juasona tjajna Mira nunte Licia.
Ko ntiꞌa xi capitán kuitja xa naa nta̱barco tsiki̱ꞌxi̱n tjajna Alejandría ko nta̱a̱ meꞌe satsji nta̱a̱ nunte Italia ko ndachro xa tsixinꞌinna nta̱a̱ ixi satsikiꞌanna nta̱a̱ tjajna meꞌe.
Itsjé nchakon yao kuintekjina ko tsango tangi juasona tjenka tjajna Gnido ixi chrinto tintunaꞌina itsjina taka,
méxin kuatsingana ngandajin isla Creta ko juasona tjenka tjajna Salmón.
Ko jaña tsango tangi kuatsingana nguixin nunte meꞌe ko juasona naa tjajna ndatinꞌin Puerto Jian tjenka tjajna Lasea.
Ko juintatjáñana itsjé nchakon,
ko jai ícha tangi bajinxinni nta̱barco ngataꞌa ndachaon ixi ó tsi̱i̱ nchakon tonkin.
Méxin,
ndo Pablo ndache ndo na̱:
―Kainnta tinꞌennta ngeꞌe xrondachrja̱n.
Tiko̱n ixi tsatsingana itsjé juachjaon siá satsjina ixi sinchetjáñana nta̱barco ko kain ngeꞌe jitinga nta̱a̱ ko kaxon jai̱na.
Ko xi capitán tetuanꞌan ícha kuinꞌen xa ti ndachro xi teka nta̱barco ko nchée nta̱a̱ ko kuitikaonꞌa xa ti ndachro ndo Pablo.
Ixi puerto meꞌe jeꞌa jian tsituꞌeni nchakon tonkin,
méxin kain na̱ xraxaon na̱ ixi ícha jian tsachrjexinna ntiꞌa ixi tjaun na̱ tsijina tjajna Fenice,
naa puerto nunte Creta ti ndatsjonxin chuya ko níjin,
ko ntiꞌa xrokuituna̱na tsatsingaja nchakon tonkin.
Tjumeꞌe kuaxi binga chrinto kui̱xi̱n no níjin ko sojiꞌa chrinto,
méxin xraxaon na̱ chao satsjina.
Tjumeꞌe kuachrjexinna ntiꞌa ko juasona ngandeꞌe isla Creta.
Ko tuinxin kui̱i̱ naa chrinto soji ndatinꞌin noroéste kuandeꞌe nta̱barco.
Ko kuaxi chrinto meꞌe kuncheka nta̱barco ko juaꞌi sakjuina ixi ti tjaun xi teka nta̱a̱ ixi konchekana chrinto.
Méxin,
kuintuꞌe xa nta̱barco bikao chrinto.
Tjumeꞌe juasona naa isla nchíín ndatinꞌin Clauda ixi ntiꞌa jeꞌa soji jitinga chrinto.
Ko tsango tangi juintakajíinna nta̱barco nchínchín jitenixin tuenxin nta̱barco ijié.
Ko juexin juasitianna nta̱barco nchínchín ngandeꞌe nta̱barco ijié ko kuintexinna ino nta̱barco ijié ixi xroꞌan ngeꞌe tsonꞌen nta̱a̱.
Ko stexronkana ixi xrokéꞌe nchese nta̱barco ti xrojuasona nunte Sirte.
Ko juinchexingajin xa manta tikao nta̱barco ko kuintuꞌe xa jeꞌo chrinto satsikao nta̱a̱.
Ko ndúyaxin xra tsanga jitinka chrinto,
kuaxi xa kuintjí xa kain ngeꞌe jitikao nta̱barco chringi ndachaon.
Ko nchakon nínxin tjána̱na juankaxinna ngeꞌe xrokondeꞌa nta̱barco ngangi ndachaon.
Itsjé nchakon kondeexin itjui̱ bikonꞌana chjiixro ko nchanotsé ixi tsango jitinga chrinto ko xraxaꞌonna xrokuntekenꞌenna.
Ko kuatsinga itsjé nchakon juineꞌana ko ndo Pablo bingatjen ndo ko ndachro ndo:
―Xrokuitikaonnta ngeꞌe ntatjunta ko xrokuachrjexinꞌana nunte Creta,
ko jaña xrokuenꞌa kain jiꞌi.
Ko jai taꞌinta juachjaon ixi xroꞌan ngisen tsenꞌen maski nta̱barco tsitjáña nta̱a̱.
Ixi nakonkjin bikon naa ndo ángel tsixruaꞌan ndo Dio,
ndo titikaꞌon ko ntaꞌa xrée.
Ko ndo ángel ndachijina ndo:
“Xrakonꞌa Pablo.
Xrokonda tsjasua ti jii xi César tetuanꞌan ko kondaxian jaꞌa,
ndo Dio tsingijna ndo kain ni steti̱i̱ ngaya nta̱barco,
tsenꞌa na̱.”
Méxin,
xrakonꞌinta ixi janꞌan chuntia ndo Dio ko nóna ixi tsonꞌen xranchi ndachro ndo ángel.
Xrokonda tsitui̱na naa nunte jii ngusine ndachaon.
Juexin kuatsinga yuu semana,
tjumeꞌe naa tiie juasona ndachaon ndatinꞌin Adriático ko ntiꞌi,
ndáꞌa tikiꞌanna chrinto.
Ko ngusine tiie xi teka nta̱barco bikon xa ixi ó stetjasona ti jii inche xema.
Ko juatichoꞌa xa ti yasoꞌe inda ko xranchi níi ite ko ikjaon metro yasoexin inda.
Tjumeꞌe kjínꞌa juasona ko íjngo juatichoꞌa xa ko ikán ko ya̱to̱ metro yasoexin inda.
Ko tsango xronka xa ixi xrokéꞌe nta̱barco ixro,
méxin banka xa noó chika gancho tuenxin nta̱barco ko jaña chonꞌanna bingasáñajan.
Ko xi ncheꞌe ixra̱ nta̱barco xraxaon xa xrobinga xa ko kuaxi xa juinchexingajin xa nta̱barco nchínchín ngataon inda ko juinchexin xa xranchi xrobanka xa chika gancho chónda ikon nta̱barco.
Tjumeꞌe ndo Pablo ndache ndo xi capitán ko kain xi soldado:
―Siá xi ste ntiꞌi meꞌe tsintueꞌa xa ngaxinꞌin nta̱barco,
juaꞌi tsjasona ti jii inche xema.
Méxin,
xi soldado konchrinjin xa ino jichroaxin nta̱barco nchínchín ko kuintuꞌe xa kuitsinga nta̱a̱ ngangi inda.
Ko jitingasáña ndo Pablo nichjeꞌe ndo kain ni ste ntiꞌa ko ndachro ndo sine na̱ ko kaxon ndachro ndo:
―Ó chónda yuu semana tarichrinꞌanta ko nteꞌanta.
Tinóatáana ngajinnta intenta ko jaña chao tsinteenta ixi jaña xroꞌan chujni ste ntiꞌi sinchetjáña na̱ ninaa xrajaa na̱.
Juexin ndachro ndo Pablo jiꞌi,
tjumeꞌe itsé ndo naa nutja ko kuajon ndo juasie ndo ngajin ndo Dio ko stetsjeꞌe ni ste ntiꞌa,
ko konchrinjin ndo nutja ko kuaxi juine ndo.
Tjumeꞌe juaxruxin bakeꞌe kain na̱ ko kuaxi na̱ juine na̱ kaxon.
Kain na̱ xraste na̱ ngaxinꞌin nta̱barco xranchi yuu ciento,
níi ikán ko tekjaon na̱.
Ko juexin juinena tjumeꞌe juankana noa trigo ngangi inda ixi ítsoyéꞌa nta̱barco.
Ko ó bingasáña,
xi tikao nta̱barco juatsuanꞌi xa tinó juasona ko bikon xa nche xema.
Ko xraxaon xa ixi chao satsikao xa nta̱barco ntiꞌa.
Ko konchrinjin xa ino jixritexin chika gancho ko kuintuꞌa xa chika sakjui chringi nda.
Tjumeꞌe juinchendá xa nta̱a̱ timón tekáxin xa nta̱barco ko juinchengajinꞌin xa manta jii ikon nta̱barco ko chrinto kuncheka nta̱a̱ ti jii inche xema.
Ko juasona ti tixin yuu ikon inda ko nta̱barco kéꞌe nta̱a̱ nchese.
Ko í juaꞌi kontengí nta̱a̱,
ko tuenxin nta̱barco kuaxi kuixrato kondeexin chrinto soji.
Ko kain xi soldado tjaun xa naaxrokóñaxón xa ni stejeꞌe̱ ixi tjaunꞌa xa saxrokuinga na̱.
Ko xi tetuenꞌen tjaunꞌa xa tsenꞌen ndo Pablo,
méxin kuajonꞌa xa juachaxin jaña xrokonꞌen.
Ko kuetuanꞌan xa ixi ngisen chao itsji ngataon inda tsitaon na̱ ti jii inche xema
ko ngisen noeꞌa itji ngataon inda,
sen meꞌe tsjixin sen tuꞌo nta̱barco.
Ko jaña kainna juasona ti jii inche xema ko ninaána xroꞌan ngeꞌe kónnana.
Nchakon juachana juasona inche xema,
konónana ixi isla meꞌe ndatinꞌin Malta.
Ko ni tjajna ntiꞌa tsango jian na̱ ko bingijnana na̱ kainna ko juaaka na̱ naa xroꞌi ijié ixi xroxraxrona̱na ixi tsango ikin ko jitania ichrin.
Tjumeꞌe ndachro na̱ ixi tsonchjiñaꞌana kainna tjenka xroꞌi.
Tjumeꞌe ndo Pablo juaꞌo ndo kaxin niꞌo tsixema ko bakeꞌe ndo niꞌo ngataꞌa xroꞌi.
Ko tuinxin kuachrje naa kunchee ti jii xroꞌi ixi jichján ba ko kuitsía ba itja ndo Pablo.
Tjumeꞌe ni tjajna ntiꞌa bikon na̱ kunchee jitjiaꞌngi ba itja ndo Pablo ko ndache kichuu na̱:
―Nduaxin xi jiꞌi naa xi tóña chujni ko,
maski kuenꞌa xa ti ndachaon,
ndo Dio ítjaunꞌa ndo tsechón xa.
Ko ndo Pablo kontsjenga itja ndo ngataꞌa xroꞌi ixi tsitsinga kunchee meꞌe ko jeꞌe ndo xroꞌan ngeꞌe konꞌen ndo.
Ko kain na̱ stechónꞌen na̱ ixi tsatjuya itja ndo o̱ tuinxin xrokuenꞌen ndo ko sée chónꞌen na̱ ko bikon na̱ xroꞌan ngeꞌe konꞌen ndo.
Ko tjumeꞌe kuindoxin ngeꞌe xraxaon na̱ ko kuaxi na̱ ndachro na̱ ixi jeꞌe ndo Pablo naa xi dio.
Ko tjenka ntiꞌa jii nunteꞌe naa xi tetuanꞌan isla ndatinꞌin Publio.
Xi meꞌe kuajon xa juachaxin kuituna̱na ndoꞌa xa ko kuajon xa juinena níi nchakon.
Ko ndotée xi Publio niꞌe ndo,
méxin jitsinga ndo ixi chónda ndo súa ko pojo.
Ko ndo Pablo kuitsjeꞌe ndo ndo niꞌe ko juexin nichjeꞌe ndo ndo Dio,
tjumeꞌe bakeꞌe itja ndo ngataꞌa jaa ndo niꞌe ko ndo niꞌe koxruenꞌen ndo.
Jaña kaxon konchjiñeꞌe ikaxin ni niꞌe jii ntiꞌa ko kain na̱ koxruenꞌen na̱.
Tjumeꞌe tsango chóndeꞌe na̱ ndo Pablo juasaya.
Ko nchakon kuaana inaa nta̱barco sakjuixinna ntiꞌa,
kuajon na̱ itsjé ngeꞌe xrokondana̱na.